Ses vas oor kitsbank-ploftoestelleDie verdagtes. Foto: Verskaf. Ses mense is in Kaapstad in hegtenis geneem en daar is op onwettige wapens en ploftoestelle beslag gelê. Kapt. FC van Wyk, woordvoerder van die polisie, het gesê die polisie was besig met ŉ operasie wat fokus op onwettige wapens en dwelms toe die inhegtenisnemings gedoen is. “Polisiebeamptes was in Duma Nokhwestraat in Samora Machel toe hulle drie VW Polo’s gewaar het. Een het vier insittendes gehad, die ander een twee en die derde een was leeg. Die insittendes is deursoek en daar is vasgestel die motors is nie as gesteel aangemeld nie,” het Van Wyk gesê. Volgens Van Wyk is die kattebakke van die motors ook deursoek en is daar op drie ploftoestelle, insluitend ŉ skokbuis wat in myne gebruik word, aangetref. “Dit word ook gebruik om kitsbanke op te blaas,” het Van Wyk gesê. Die ses verdagtes is gevolglik in hegtenis geneem en daar is beslag gelê op die toestelle en die motors. Die mans, tussen 24 en 34 jaar oud, sal binnekort in die hof verskyn vir die besit van plofstowwe. Foto: Verskaf.